पोखरा : पोखरामा निरन्तर बर्षाका कारण सेती नदी थुनिएर रामघाट क्षेत्रमा ताल बनेको छ । सेती नदी र फुस्रे खोलामा पानीको बहाव बढेसँगै पोखराको रामघाटमा पानी जमेको हो । जोखिम बढेपछि रामघाट क्षेत्रका चारवटा टहरा प्रहरीले हटाएको छ ।
ठूलो पानी परेपछि रामघाट क्षेत्रमा पानी जम्ने गरेको छ । फेवातालमा पनि लेदो पसेको छ । फेवातालका जलाधार क्षेत्रका खोलाबाट बगेको लेदोका कारण फेवातालको पानी पनि धमिलिएको छ । बर्षाले हालसम्म ठुलो किसिमको क्षति गरेको जानकारी नआएको कास्की प्रहरीले जानकारी दिएको छ ।
पोखरा महानगरपालिका २४ लौरुक खोलाले बगाउदा सोमबार साँझ स्थानीय ५५ बर्षिय गुन्जबहादु बस्नेतको मृत्यु भएको छ । डेरीमा दूध पुर्‍याएर फर्कदै गर्दा उनलाई खोलाले बगाएको हो । दुई दिनदेखि पोखरामा निरन्तर बर्षा भैरहेको छ ।